ครัวลุงจ่า เป็นร้านอาหารที่อยู่ในตลาดหัวหินค่ะ ถ้าเดินจากปากทางเข้าตรงถนนเดชานุชิตข้ามทางม้าลายเจอร้านกะปิโหว่อันเลื่องชื่อแล้วเดินไปสักพักจะเจอร้านอยู่ซ้ายมือค่ะ

หน้าร้านจะเป็นส่วนทำอาหาร ทั้งปิ้งเผาทอดผัด ภายในร้านแบ่งออกเป็นโต๊ะเล็กใหญ่คล้ายๆ รับจำนวนคนได้ตั้งแต่น้อยถึงมากค่ะ แต่ถ้ามาจำนวนมากอาจต้องรอสักพัก โชคดีที่เรามีคนลุกพอดีเลยไม่ต้องรอนาน มีห้องน้ำบริการด้านหลังแต่ไม่ค่อยสะอาดค่ะ

ร้านนี้เป็นร้านนอกเหนือความคาดหมายของเราค่ะ เพราะตอนแรกกะว่าจะเดินๆกินๆในตลาด แต่ออร์เดิ้ฟลงท้องแล้วมันหิวแถมร้านรวงสองข้างตลาดส่วนมากไม่เหมาะกับทริปคนจำนวนมากแบบเรา เลยต้องหันเหเข้าร้านที่จัดเป็นห้องแถวแล้วเล็งเมนูแนะนำจากทางวงในเอาค่ะ 
**หอยเซลล์อบเนย 150 บาท**
ได้หอยเซลล์อบเนยท่วมๆพร้อมเครื่องหอมใหญ่และแครอทซอยพอกล้อมแกล้มมาเกือบสิบตัวค่ะ  หอยตัวใหญ่กำลังดีไม่เหนียว แต่เดาว่าที่อบต้องเป็นเนยเทียมแน่ๆค่ะ เพราะกลิ่นมันคล้ายเนยแต่ไม่หอมเหมือนเนย ออกแนวฉุนซะมากกว่า แต่รสสัมผัสยังพอได้อยู่ 
**ปูม้านึ่ง 1 โล/450 บาท**
ได้ปูม้านึ่งนั่งสบตาในจานมาสี่ตัวค่ะ ปูชนาดปกติ รู้สึกว่าตัวจะเล็กกว่าที่ไปกินร้านริมสะพานปลาชะอำเล็กน้อยแต่ราคาถูกกว่า 55+ ปูไม่ได้สดมากเนื้อออกเละเล็กน้อย น้ำจิ้มซีฟู้ดที่มาด้วยกันนี่เผ็ดแซบได้ใจค่ะ
**หอยนางรมสด ตัวละ 60 บาท**
บอกก่อนว่าเมนูนี้เพื่อนร่วมทริปเห็นว่าพนักงานยกเปลือกหอยถือผ่านตาไปๆมาๆจนรู้สึกว่า หึยยย! หรือว่ามันต้องสั่ง! ก็เลยสั่งมาลองแต่ไม่ได้ชิมเองค่ะ ส่วนตัวไม่ค่อยชอบกลิ่นเท่าไหร่ แต่เพื่อนที่ไปบอกว่าสดมากกลิ่นไม่แรง ทานกับน้ำพริกเผา หอมเจียวและใบกระถินแล้วฟินเว่อๆค่ะ หน้าตานี่ปลื้มปริ่มกันมาก ยกให้เป็นเมนูแนะนำเลยแล้วกัน

โค้กลิตรที่นี่ขวดละ 30 บาทน้ำแข็งเปล่ามาเป็นถังๆละ 10 บาท ราคาพอๆกับในร้านอาหารทั่วไปค่ะ ใครเดินผ่านไปมาในตลาดหัวหินก็แวะมาลองได้ค่ะ ที่นี่เค้าติดป้ายหน้าร้านเคลมว่าราคาคนไทยค่ะ 55+